## Rješenje Agencije za zaštitu tržišnog natjecanja, klasa: UP/I 430-01/11-02/002 od 12. siječnja 2012.

### NN 40/2012 (6.4.2012.), Rješenje Agencije za zaštitu tržišnog natjecanja, klasa: UP/I 430-01/11-02/002 od 12. siječnja 2012.

AGENCIJA ZA ZAŠTITU TRŽIŠNOG NATJECANJA

1048

Agencija za zaštitu tržišnog natjecanja, na temelju članka 13. stavka 1., 2., i 3. Zakona o državnim potporama (»Narodne novine«, broj 140/05 i 49/11), u upravnom postupku odobravanja državne potpore za restrukturiranje poduzetnika Pounje Trikotaža d.d., sa sjedištem u Hrvatskoj Kostajnici, Ratka Djetelića 70, pokrenutom na zahtjev Ministarstva gospodarstva, rada i poduzetništva, na temelju odluke Vijeća za zaštitu tržišnog natjecanja u sastavu: mr. sc. Olgica Spevec, predsjednica Vijeća, Mladen Cerovac, mag. iur., zamjenik predsjednice Vijeća te članovi Vijeća Milivoj Maršić, dipl.oec., Vesna Patrlj, dipl. iur. i dr. sc. Mirna Pavletić Župić, s 95. sjednice održane 12. siječnja 2012., donosi

RJEŠENJE

I. Odobrava se državna potpora za restrukturiranje sadržana u Programu restrukturiranja poduzetnika Pounje Trikotaža d.d. sa sjedištem u Hrvatskoj Kostajnici, Ratka Djetelića 70, jer je sukladna Zakonu o državnim potporama. Mjere restrukturiranja provode se u razdoblju 2009. – 2013.

II. Državna potpora iz točke I. izreke ovog rješenja ukupno iznosi 6.251.869 kuna i odnosi se na sljedeće:

Pretvaranje obveza poduzetnika Pounje Trikotaža d.d. u temeljni kapital poduzetnika u iznosu od 5.803.400 kuna.

Povoljniju kamatnu stopu od tržišne, sadržanu u reprogramu kredita Hrvatske banke za obnovu i razvitak, u iznosu od 448.469 kuna.

III. Utvrđuje se da vlastiti doprinos u procesu restrukturiranja iznosi 4.170.000 kuna, što predstavlja 40% ukupnih troškova restrukturiranja.

IV. Utvrđuje se da ukupna godišnja proizvodnja, izražena u količinama, na kraju razdoblja restrukturiranja ne može iznositi više od 61% u odnosu na 2007.

V. Utvrđuju se sljedeći uvjeti i rokovi radi provedbe ovog rješenja:

a) Ministarstvo gospodarstva dostavljat će Agenciji za zaštitu tržišnog natjecanja, do kraja procesa restrukturiranja, izvješća o provedbi Programa restrukturiranja poduzetnika Pounje Trikotaža d.d.

Rok za izvršenje: svake godine, za cijelo vrijeme trajanja restrukturiranja, najkasnije do 30. siječnja tekuće godine za prethodnu godinu.

b) Ministarstvo gospodarstva dostavljat će Agenciji za zaštitu tržišnog natjecanja godišnja financijska izvješća poduzetnika Pounje Trikotaža d.d.

Rok za izvršenje: svake godine za cijelo vrijeme trajanja restrukturiranja, najkasnije do 30. travnja tekuće godine za prethodnu godinu.

VI. Do dovršetka procesa restrukturiranja Pounje Trikotaža d.d. može primati isključivo državne potpore predviđene u Programu restrukturiranja iz točke I. izreke ovog rješenja.

VII. Poduzetnik Pounje Trikotaža d.d. ne može primati nove potpore za sanaciju i restrukturiranje prije isteka razdoblja od najmanje (10) godina od dana završetka razdoblja restrukturiranja.

VIII. Ovo rješenje bit će objavljeno u »Narodnim novinama«.

Obrazloženje

I. ZAPRIMANJE ZAHTJEVA I DOKUMENTACIJE

Agencija za zaštitu tržišnog natjecanja (dalje: Agencija) zaprimila je 23. ožujka 2011. od Ministarstva gospodarstva, rada i poduzetništva (dalje: Ministarstvo) zahtjev za davanjem odobrenja na državnu potporu za restrukturiranje poduzetniku Pounje Trikotaža d.d. (dalje: Pounje d.d.) sa sjedištem u Hrvatskoj Kostajnici, Ratka Djetelića 70.

U privitku zahtjeva dostavljena je sljedeća dokumentacija:

– Program restrukturiranja Pounja d.d. (dalje: Program restrukturiranja).

– Preslika suglasnosti Ministarstva financija od 27. siječnja 2011. i 7. veljače 2011.

– Obrazac prijave državne potpore

– Bilance i Račune dobiti i gubitka za 2006., 2007., 2008., 2009. i 2010.

– Dopis Hrvatske banke za obnovu i razvitak (dalje: HBOR) od 17. siječnja 2011. i 3. studenog 2011.

– Pismo namjere tvrtke Đuro Đaković – Kotlovi d.o.o. za proizvodnju i usluge za odobrenje dugoročnog kredita od 25. listopada 2010.

– Pismo namjere Raiffeisen Bank Austria d.d., podružnica Sisak (dalje: RBA) za odobrenje dugoročnog kredita za financijsko restrukturiranje sukladno Programu restrukturiranja, od 20. prosinca 2010.

Prijedlog za odobrenje državne potpore za restrukturiranje podnesen je sukladno članku 11. stavku 1. Zakona o državnim potporama (»Narodne novine«, broj: 140/05 i 49/11; dalje: ZDP), kojim je propisano da su ministarstva i druga tijela državne uprave, prije upućivanja prijedloga akata, koji sadrže državne potpore na usvajanje Vladi Republike Hrvatske, dužna dostaviti prijedlog državne potpore Agenciji na odobrenje.

Na prijedlog državne potpore, podnesen sukladno članku 11. stavku 1. ZDP-a, Agencija daje odobrenje na temelju članka 13. ZDP-a.

U zahtjevu Ministarstva navedeno je da su kod Pounja d.d. prisutni tipični pokazatelji poduzetnika u teškoćama, a koji se odnose na porast gubitaka, smanjenje ukupnog prihoda, rast zaliha, rast duga, porast troškova kamata i nedostatak likvidnih sredstava zbog kojih nije u mogućnosti samostalno, bez vanjske intervencije, podmirivati postojeće financijske obveze.

S obzirom da podaci iz zahtjeva, zaprimljeni u Agenciji 23. ožujka 2011., nisu bili dostatni za donošenje rješenja iz članka 13. ZDP-a Agencija je, zahtjevima od 28. travnja 2011., 31. kolovoza 2011. i 31. listopada 2011., sukladno članku 9. stavka 1. i 2. ZDP-a, zatražila od Ministarstva dostavu dodatnih očitovanja i dopuna Programa restrukturiranja.

Ministarstvo je tražena očitovanja i dokumentaciju dostavilo Agenciji 11. srpnja 2011., 22. kolovoza 2011., 3. listopada 2011., 21. listopada 2011. i 6. prosinca 2011.

Dana 19. prosinca 2011. Pounje d.d. dostavilo je Agenciji Ugovor o kreditu, broj: HFPG – 3/97, kojeg su 4. ožujka 1997. zaključili HBOR u ime i za račun Hrvatskog fonda za privatizaciju i Pounje d.d. Uz navedeni Ugovor dostavljen je i Dodatak III Ugovora o kreditu, broj: HFPG-3/97, zaključen 27. srpnja 2005.

II. PRIMIJENJENI PROPISI

U ovom postupku Agencija je primijenila ZDP, Uredbu o državnim potporama (»Narodne novine«, broj 50/06, dalje: Uredba), te na temelju članaka 2., 3. i 4. Uredbe i Odluku o objavljivanju pravila o državnim potporama za sanaciju i restrukturiranje (»Narodne novine«, broj: 20/07; dalje: Odluka o sanaciji i restrukturiranju).

Sukladno članku 7. ZDP-a, Agencija je u postupku primijenila Zakon o općem upravnom postupku (»Narodne novine«, broj 47/09, dalje: ZUP).

Uz primjenu navedenih propisa, Agencija je izvršila uvid u Zakon o poticanju razvoja malog gospodarstva („Narodne novine«, broj: 63/07) i Zakon o područjima posebne državne skrbi (»Narodne novine«, broj: 86/08 i 57/11).

III. UTVRĐIVANJE ČINJENICA

Na temelju dostavljenih podataka, u postupku je utvrđeno sljedeće.

III.1. Opis poduzetnika

Pounje d.d., sa sjedištem u Hrvatskoj Kostajnici, Ratka Djetelića 70, registriran je u registru Trgovačkog suda u Zagrebu – stalna služba u Sisku, pod matičnim brojem subjekta upisa: 080008619, OIB: 66578115034. Poduzetnik je registriran za dovršavanje tekstila, proizvodnju gotovih tekstilnih proizvoda (osim odjeće) i proizvodnju rublja.

Iako je sjedište poduzetnika u Hrvatskoj Kostajnici, za vrijeme rata i okupacije Hrvatske Kostajnice, poslovanje poduzetnika premješteno je na novu lokaciju sa sjedištem u Zagrebu, Zavrtnica 17, s ciljem održavanja proizvodnje.

Tijekom ratnih godina poduzetnik je izgubio veći dio tržišta te je pretrpio i značajnu materijalnu štetu na objektima u Hrvatskoj Kostajnici koja je procijenjena na oko 37 milijuna kuna.

Sjedište Pounja d.d. na području Sisačko-moslavačke županije, odnosno u gradu Hrvatska Kostajnica, u prvoj je skupini područja od posebne državne skrbi sukladno Zakonu o područjima posebne državne skrbi. Nezaposlenost na navedenom području vrlo je visoka, odnosno u odnosu na ukupni broj stanovnika u gradu Hrvatska Kostajnica iznosi 30%. Pounje d.d. zapošljava oko 16% ukupno zaposlenih osoba na području grada Hrvatska Kostajnica.

Pounje d.d. pripada kategoriji srednjih poduzetnika, s obzirom da ispunjava dva od tri kriterija na temelju klasifikacije poduzetnika prema Zakonu o poticanju razvoja malog gospodarstva. U 2010. Pounje d.d. zapošljava ukupno 95 djelatnika, a ukupna aktiva iznosi 41.821.416 kuna.

Upisani temeljni kapital Pounja d.d. iznosi 32.667.000 kuna, a podijeljen je na 3.266.700 dionica.

Najveći pojedinačni dioničar poduzetnika je HBOR, koji je vlasnik 600.000 povlaštenih dionica (udio HBOR-a u temeljnom kapitalu poduzetnika iznosi 18,4%), koje za razliku od redovnih dionica ne daju pravo glasa, a ostalih 2.666.700 dionica (81,63% udjela u temeljnom kapitalu), je u vlasništvu fizičkih osoba.

Pounje d.d. je 100 postotni vlasnik poduzetnika Pounje pletivo d.o.o. sa sjedištem u Hrvatskoj Kostajnici, R. Djetelića 70. Pounje pletivo d.o.o. osnovano je 20. kolovoza 1999. s ciljem specijalizacije u proizvodnji pletiva za potrebe Pounja d.d. i ostalih potencijalnih poslovnih partnera. Međutim, Pounje pletivo d.o.o. ne obavlja poslovnu djelatnost, tako da se proizvodnja pletiva obavlja u Pounju d.d.

III.2. Opis mjerodavnog tržišta

U okviru Programa restrukturiranja dostavljen je kraći opis tržišta u Republici Hrvatskoj na kojem Pounje d.d. djeluje, kao i popis konkurenata.

Proizvodni program Pounja d.d. usmjeren je na proizvodnju muškog i ženskog donjeg rublja vlastite robne marke »Pounje« i »Plavi cvijet«.

Robna marka »Pounje« obuhvaća:

– Pounje women – ženski noćni program,

– Pounje man – muški noćni program,

– Pounje baby/kids – program namijenjen djeci i ostalo.

Pored osnovnog »spavaćeg« programa, robna marka »Pounje« obuhvaća i proizvodnju ženskih majica, haljina za plažu, muških majica i ogrtača, baby ručnika, benkica i pidžama.

Robna marka »Plavi cvijet« odnosi se na proizvodnju ženskog donjeg rublja.

Glavni konkurenti koji imaju registriranu proizvodnju u Republici Hrvatskoj su\*\*\*.

Osim navedenih konkurenata postoji i konkurencija iz uvoza, a najveći konkurenti su\*\*\*.

U okviru dostavljene dokumentacije priložena je Studija tržišta donjeg rublja izrađena od strane MEDIA NET-a iz ožujka 2011. na temelju koje je, između ostalog, procijenjeno tržište rublja »spavaćeg« programa u Republici Hrvatskoj koje iznosi 2.707.000 komada različitih proizvoda. U 2010. Pounje d.d. proizvelo je \*\*\* komada rublja iz toga programa, odnosno udio poduzetnika u segmentu noćnog rublja u Republici Hrvatskoj iznosi \*\*\*.

Istodobno, tržište donjeg rublja procjenjuje se na 42.391.000 komada. Udio prodaje poduzetnika na navedenom tržištu iznosi \*\*\* komada što čini \*\*\* od ukupnog udjela na tržištu.

Pod pretpostavkom da će tržište rublja u Republici Hrvatskoj ostati stabilno u narednim godinama, Pounje d.d. planira blagi porast svoga udjela u 2013.

Prikaz udjela poduzetnika po godinama dan je u tablicama 1. i 2.

Tablica 1. UDIO PODUZETNIKA NA TRŽIŠTU »SPAVAĆEG« PROGRAMA OD 2011. DO 2013., U KOMADIMA

|  |  |  |  |  |
| --- | --- | --- | --- | --- |
| Rb. | Godina | Procjena tržišta RH | Planirana proizvodnja poduzetnika | Tržišni udio |
| 1. | 2011. | 2.707.000 | \*\*\* | \*\*\* |
| 2. | 2012. | 2.774.000 | \*\*\* | \*\*\* |
| 3. | 2013. | 2.844.000 | \*\*\* | \*\*\* |

Izvor: dokumentacija poduzetnika Pounje d.d.

Obrada: Agencija za zaštitu tržišnog natjecanja

Tablica 2. UDIO PODUZETNIKA NA TRŽIŠTU DONJEG RUBLJA OD 2011. DO 2013., U KOMADIMA

|  |  |  |  |  |
| --- | --- | --- | --- | --- |
| Rb. | Godina | Procjena tržišta RH | Planirana proizvodnja poduzetnika | Tržišni udio |
| 1. | 2011. | 42.391.000 | \*\*\* | \*\*\* |
| 2. | 2012. | 43.450.000 | \*\*\* | \*\*\* |
| 3. | 2013. | 44.537.000 | \*\*\* | \*\*\* |

Izvor: dokumentacija poduzetnika Pounje d.d.

Obrada: Agencija za zaštitu tržišnog natjecanja

III.3. Poslovanje i uzroci teškoća u poslovanju Pounja d.d.

Na osnovi financijskih podataka iz Tablice 3., razvidno je da poduzetnik od 2008. počinje poslovati s gubitkom, koji se u 2009. povećava za 59%. Značajan porast gubitka u 2009. u odnosu na 2008. posljedica je smanjenja poslovnih prihoda za oko 17%, a istovremeno su povećani poslovni rashodi za oko 34%, dok se u 2010. gubitak smanjuje radi povećanja prihoda uz istovremeno smanjivanje rashoda poslovanja.

Tablica 3. FINANCIJSKI POKAZATELJI POSLOVANJA PODUZETNIKA ZA RAZDOBLJE OD 2007. DO 2010., U 000 KUNA

|  |  |  |  |  |  |
| --- | --- | --- | --- | --- | --- |
| Rb. | Opis | 2007. | 2008. | 2009. | 2010. |
| 1. | UKUPNI PRIHODI | 14.434 | 14.123 | 12.123 | 13.827 |
| 2. | UKUPNI RASHODI | 14.115 | 18.473 | 19.034 | 15.174 |
| 3. | NETO DOBIT/GUBITAK | 319 | -4.350 | -6.912 | -1.347 |

Izvor: dokumentacija poduzetnika Pounje d.d.

Obrada: Agencija za zaštitu tržišnog natjecanja

Pounje d.d. navodi kako je jedan od osnovnih uzroka radi kojeg je u 2009. ostvario gubitak u poslovanju, raskid ugovora s poduzetnikom Benetton Croatia d.o.o.

Naime, u razdoblju od 2003. do 2008. proizvodnja Pounja d.d. u značajnoj mjeri se oslanja na tzv. »lohn« poslove, odnosno doradne poslove.

Prihodi od »lohn« poslova na temelju poslovne suradnje s poduzetnikom Benetton Croatia d.o.o., činili su od 14% do 18% u strukturi poslovnih prihoda.

Do formalnog prekida poslovne suradnje došlo je 14. siječnja 2009., kada je Benetton Croatia d.o.o. obavijestio Pounje d.d. o raskidu Okvirnog ugovora o izradi proizvoda koji je sklopljen 10. srpnja 2003. Benetton Croatia d.o.o. raskinuo je ugovor s Pounjem d.d. s otkaznim rokom od tri mjeseca te je do stvarnog i potpunog prekida suradnje došlo u travnju 2009.

Raskidom ugovora u siječnju 2009., odnosno potpunim prekidom poslovne suradnje u travnju 2009. s Benetton Croatia d.o.o., Pounje d.d. započeo je intenzivnije razvijati proizvodnju vlastite robne marke.

Budući je promjena proizvodnog asortimana poduzetnika zahtijevala značajnu modernizaciju opreme, poduzetnik je već tada započeo poslovno restrukturiranje, a osnovni izvor financiranja bila je prodaja dijela pogona u Divuši. Financijska sredstva od izvršene prodaje, u iznosu od 1.100.000,00 kuna koja su u cijelosti poduzetniku isplaćena 16. studenog 2010., utrošena su za slijedeće namjene kako je to prikazano u Tablici 4.

Tablica 4. ULAGANJA U OPREMU I OTPREMNINE RADNICIMA, U KUNAMA

|  |  |  |
| --- | --- | --- |
| Rb. | Opis | Iznos u kunama |
| 1. | Ulaganje u tehnološku obnovu | 317.000 |
| 2. | Ulaganje u unaprjeđenje proizvodnog programa, promocija i marketing | 682.000 |
| 3. | Otpremnine radnicima | 101.000 |
|  |  |  |
|  | Ukupno (1+2+3) | 1.100.000 |

Izvor: dokumentacija poduzetnika Pounje d.d.

Obrada: Agencija za zaštitu tržišnog natjecanja

Osim ulaganja u opremu i unapređenje proizvodnog programa, koja su bila neophodna za proizvodnju vlastite robne marke, dio sredstava u iznosu od 101.000,00 kuna poduzetnik je utrošio za otpremnine radnika.

Za proizvodnju vlastitih robnih marki (»Pounje« i »Plavi cvijet«) instalirana je nova oprema koja omogućava poduzetniku proizvodnju u tri smjene, no zbog nemogućnosti da se na tržištu i realizira maksimalno moguća količina proizvoda, ovaj poduzetnik uglavnom radi u jednoj smjeni, dok se zbog tehnoloških zahtjeva proizvodnja u pletioni obavlja u dvije smjene.

Nadalje, pored raskida ugovora s Benetton Croatia d.o.o., prema navodima Pounja d.d., na njegovo poslovanje značajno je utjecala i globalna financijska kriza koja se odrazila na cjelokupno gospodarstvo u Republici Hrvatskoj, pa tako i na tržište na kojem on posluje (donje rublje, »spavaći« program).

Značajan utjecaj na poslovanje poduzetnika imali su i rast cijene pamuka koji je osnovna sirovina koju poduzetnik koristi u proizvodnji i rast cijena ostalih sirovina neophodnih za proizvodnju kao što su energija i mazut.

Zaključno, sve navedeno je značajno utjecalo na financijsko poslovanje poduzetnika, tako da uslijed pada prihoda poduzetnik nije bio sposoban financirati dospjele obveze, odnosno poduzetnik postaje nelikvidan i insolventan.

Iz Bilance poduzetnika prikazane u Tablici 5., vidljivo je da iz godine u godinu vlastiti kapital i rezerve imaju trend pada dok obveze poduzetnika stalno rastu. Iskazani ukupni kumulirani gubitak u 2010. iznosi 15.858.000 kuna.

Tablica 5. BILANCA PODUZETNIKA ZA RAZDOBLJE OD 2007. DO 2010., U 000 KUNA

|  |  |  |  |  |  |
| --- | --- | --- | --- | --- | --- |
| Rb. | Opis | 2007. | 2008. | 2009. | 2010. |
| 1. | UKUPNA AKTIVA | 50.559 | 46.574 | 41.704 | 41.821 |
| 2. | Dugotrajna imovina | 36.999 | 31.850 | 30.592 | 30.243 |
| 3. | Kratkotrajna imovina | 13.560 | 14.724 | 11.112 | 11.561 |
|  | – zalihe | 8.591 | 9.689 | 6.682 | 7.221 |
|  | – kratkoročna potraživanja | 4.643 | 4.900 | 4.255 | 4.192 |
|  | – financijska imovina | 102 | 73 | 36 | 22 |
|  | – novac na računu i blagajni | 224 | 62 | 139 | 126 |
| 4. | UKUPNA PASIVA | 50.559 | 46.574 | 41.704 | 41.821 |
| 5. | Kapital i rezerve | 37.222 | 32.867 | 25.888 | 24.475 |
|  | – upisani kapital | 32.667 | 32.667 | 32.667 | 32.667 |
|  | – rezerve | 7.804 | 7.799 | 7.732 | 7.666 |
|  | – preneseni gubitak | 3.568 | 3.249 | 7.599 | 14.511 |
|  | – dobit/gubitak tekućeg razdoblja | 319 | (4.350) | (6.912) | (1.347) |
| 6. | Dugoročne obveze | 5.854 | 1.306 | 2.953 | 2.358 |
| 7. | Kratkoročne obveze | 7.483 | 12.401 | 12.863 | 14.988 |

Izvor: dokumentacija poduzetnika Pounje d.d.

Obrada: Agencija za zaštitu tržišnog natjecanja

Analizirajući bilančne pozicije poduzetnika vidljivo je da u 2009. i 2010. kratkotrajna imovina ne pokriva kratkoročne obveze, tako da pokazatelj tekuće likvidnosti ima trend pada, te u 2009. iznosi 0,86, a u 2010. 0,77, što upućuje na značajne teškoće u financiranju kratkoročnih obveza.

Ukupne obveze Pounja d.d. od 2007. do 2010. imaju stalni trend rasta, tako da ih poduzetnik iz svoga priliva ne može uredno podmirivati.

Razvidna je i značajna promjena u strukturi obveza poduzetnika, s obzirom na činjenicu da je dio dugoročnih obveza na dan 31. prosinca 2008. reklasificiran s dugoročnih na kratkoročne jer su dospjele na naplatu, a poduzetnik ih nije podmirio.

Nepovoljno financijsko stanje odrazilo se i na smanjenje vrijednosti poduzetnikovih dionica na burzi.

Naime, nominalna vrijednost jedne dionice poduzetnika iznosi 10 kuna, no u 2010., kako je to navedeno u Programu restrukturiranja, na Zagrebačkoj burzi trgovalo se s dionicama poduzetnika s prosječnom cijenom po dionici od 0,82 kune. S obzirom na navedeno postoji vrlo velika razlika između nominalne i tržišne cijene dionica, odnosno kada bi se u obzir uzela tržišna vrijednost dionice tada bi iskazani temeljni kapital poduzetnika iznosio svega 2.678.694 kuna.

Stoga se Pounje d.d. može smatrati poduzetnikom u teškoćama sukladno točkama 9., 10. a) i 11. Odluke o sanaciji i restrukturiranju.

Sukladno točki 9. Odluke o sanaciji i restrukturiranju, poduzetnik je u teškoćama ako nije sposoban vlastitim sredstvima ili sredstvima koja može pribaviti od svojih vlasnika/dioničara ili vjerovnika spriječiti gubitke, a koji bi bez vanjske intervencije države gotovo sigurno kratkoročno ili srednjoročno ugrozili njegov opstanak. Prema točki 10. a) Odluke o sanaciji i restrukturiranju, poduzetnik je u teškoćama ako je više od polovice njegova kapitala prikazanog u financijskim izvještajima društva nestalo, a više od četvrtine tog kapitala izgubljeno u prethodnih dvanaest mjeseci. Također, sukladno točki 11. Odluke o sanaciji i restrukturiranju, može se smatrati da je poduzetnik u teškoćama i ako su prisutni tipični pokazatelji da se radi o poduzetniku u teškoćama, kao što su primjerice rast gubitaka, smanjenje ukupnog prihoda, rast zaliha, višak kapaciteta, smanjenje novčanih tokova, rast duga, porast troškova kamata i pad ili nulta neto vrijednost imovine.

III.4. Program restrukturiranja

Prilikom izrade Programa restrukturiranja predviđeno je restrukturiranje poduzetnika koje je započelo u 2009. (14. travanj 2009., uslijed otkazivanja poslovnog ugovora s poduzetnikom Benetton), a završit će tijekom 2013.

Utvrđeno je da predložene mjere iz Programa restrukturiranja, a koje se odnose na pretvaranje potraživanja Republike Hrvatske u temeljni kapital poduzetnika i reprogram ugovora o kreditu predstavljaju državnu potporu iz članka 3. stavka 1. ZDP-a. Naime, sukladno članku 3. stavku 1. ZDP-a, državne potpore su svi stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem povlastice na tržištu korisniku državne potpore, bez obzira na oblik državne potpore, u mjeri u kojoj to može utjecati na ispunjenje međunarodno preuzetih obveza Republike Hrvatske koje proizlaze iz Sporazuma o stabilizaciji i pridruživanju između Republike Hrvatske i Europskih zajednica i njihovih država članica (»Narodne novine – Međunarodni ugovori«, broj: 14/01, 14/02, 1/05 i 7/05: dalje u tekstu: SSP).

Člankom 4. stavkom 1. ZDP-a, uređeno je da nisu sukladne ZDP-u one državne potpore koje, bez obzira na njihov oblik, narušavaju ili bi mogle narušiti tržišno natjecanje davanjem povlastica na tržištu korisniku državne potpore, osobito u mjeri u kojoj to može utjecati na ispunjenje međunarodno preuzetih obveza Republike Hrvatske preuzetih SSP-om, dok su člankom 4. stavcima 2. i 3. ZDP-a propisana izuzeća od opće zabrane ako ispunjavaju propisane uvjete za izuzeće te se time smatraju sukladnim ZDP-u.

Poduzetniku u teškoćama mogu se odobriti isključivo državne potpore za sanaciju i restrukturiranje. Državne potpore za restrukturiranje namijenjene poduzetnicima u teškoćama, usklađene su sa ZDP-om i na njih se može primijeniti izuzeće iz članka 4. stavka 3. točke d) ZDP-a. Izuzeće od opće zabrane odnosi se na državne potpore namijenjene poticanju određenih gospodarskih djelatnosti ili određenih gospodarskih područja.

Da bi se na državnu potporu za restrukturiranje moglo primijeniti izuzeće od opće zabrane iz članka 4. stavka 3. točke d) ZDP-a, u odnosu na poduzetnika u teškoćama, mora biti izrađen Program restrukturiranja sukladno Odluci o sanaciji i restrukturiranju.

S obzirom na poslovanje i financijske podatke prikazane u točki III.3. obrazloženja ovog rješenja, Pounje d.d. smatra se poduzetnikom u teškoćama i na ovog poduzetnika se primjenjuju uvjeti za odobravanje državne potpore za restrukturiranje iz točke 17. i odjeljka 3.2.2. Odluke o sanaciji i restrukturiranju.

Kako se radi o poduzetniku u teškoćama, uvjeti za dodjelu državne potpore za restrukturiranje su sljedeći:

– pravo na državnu potporu za restrukturiranje ima samo poduzetnik u teškoćama kako to proizlazi iz točke 33.,

– ponovna uspostava dugoročne održivosti (rentabilnosti), opisana u točkama 34. do 37.,

– izbjegavanje prekomjernog narušavanja tržišnog natjecanja – kompenzacijske mjere, opisane u točkama 38. do 42.,

– državna potpora mora biti ograničena na najmanju neophodnu razinu što pretpostavlja da stvaran (vlastiti) doprinos poduzetnika ili vlasnika mora biti bez elemenata potpore, kako je to opisano u točkama 43. do 45.

III.4.1. Mišljenje Ministarstva na Program restrukturiranja

S obzirom na da se poduzetnik smatra poduzetnikom u teškoćama, Ministarstvo je 23. ožujka 2011. dostavilo Agenciji Program restrukturiranja Pounja d.d. Uz Program restrukturiranja Ministarstvo je Agenciji dostavilo i svoju ocjenu koja se također temeljila na pravilima i kriterijima iz Odluke o sanaciji i restrukturiranju, te je utvrdilo da će provođenjem svih mjera koje su sadržane u Programu restrukturiranja poduzetnik Pounje d.d. nakon završetka procesa restrukturiranja uspostaviti dugoročnu održivost poslovanja po tržišnim uvjetima.

S obzirom na da je u konkretnom slučaju predložena mjera restrukturiranja u obliku pretvaranja duga poduzetnika u temeljni kapital, Ministarstvo je zatražilo mišljenje Ministarstva financija na Program restrukturiranja Pounja d.d.

Ministarstvo financija je u dopisu od 7. veljače 2011. koji je upućen Ministarstvu navelo da daje suglasnost na predloženu mjeru restrukturiranja u obliku državne potpore koji je zatražen od strane Pounja d.d.

III. 4.2. Ponovna uspostava dugoročne održivosti

Restrukturiranje se, na temelju točke 17. Odluke o sanaciji i restrukturiranju, temelji na izvedivom, koherentnom i dalekosežnom planu s ciljem ponovne uspostave poduzetnikove dugoročne održivosti (rentabilnosti). Restrukturiranje uključuje reorganizaciju i racionalizaciju poduzetnikovih djelatnosti na učinkovitijoj osnovi, što obično uključuje napuštanje djelatnosti koja je donosila gubitke, restrukturiranje onih postojećih djelatnosti koje ponovno mogu postati konkurentne, te po mogućnosti, diversifikaciju djelatnosti (razvoj novih ili poboljšanih proizvoda i proizvodnih procesa) koje će biti nove i održive. Financijsko restrukturiranje (dovođenje svježeg kapitala, smanjenje duga) mora pratiti i poslovno restrukturiranje poduzetnika, koje je usmjereno na rješavanje uzroka zbog kojih je poduzetnik zapao u teškoće.

U Programu restrukturiranja predviđene su sveobuhvatne mjere koje se odnose na sanaciju financijske situacije poduzetnika, te poslovno restrukturiranje koje se odnosi na zamjenu »lohn« poslova s proizvodnjom vlastitih proizvoda koja prema procjeni poduzetnika može biti konkurentna na tržištu.

Pounje d.d. je u Programu restrukturiranja predvidio financijsko i poslovno restrukturiranje iz kojih se može pretpostaviti da su stvoreni uvjeti za ponovnu uspostavu dugoročne održivosti Ako se tijekom procesa restrukturiranja budu poštivale odredbe ovog programa.

Prilikom ocjene ponovne uspostave dugoročne održivosti poduzetnika, analizirano je i ocijenjeno plansko kretanje poslovnih i financijskih pokazatelja poslovanja do kraja razdoblja restrukturiranja, kako je to navedeno u točki III. 5. obrazloženja ovog rješenja.

Svoj doprinos ponovnoj uspostavi tržišne održivosti dali su i kreditori odnosno vjerovnici Pounja d.d. Naime, spremnost kreditiranja Pounja d.d. izrazili su Đuro Đaković Kotlovi d.o.o. iz Slavonskog Broda i RBA, a sa svojim glavnim i najznačajnijim vjerovnikom, odnosno dobavljačem pamuka, \*\*\* (Republika Slovenija), Pounje d.d. je sklopilo Sporazum o reguliranju obveza i potraživanja (dalje: Sporazum).

Konkretno, iz pisma namjere poduzetnika Đuro Đaković Kotlovi d.o.o., sa sjedištem u Slavonskom Brodu, Ulica dr. Mile Budaka 1, za odobrenje dugoročnog kredita poduzetniku Pounje d.d., proizlazi da će poduzetnik Đuro Đaković Kotlovi d.o.o. odobriti robni kredit u iznosu od 993.000 kuna pod uvjetom da Program restrukturiranja bude odobren.

Također, iz pisma namjere RBA od 8. lipnja 2011. proizlazi da RBA namjerava odobriti Pounju d.d. dugoročni kredit u iznosu od \*\*\* kuna za financijsko restrukturiranje sukladno Programu restrukturiranja uz uvjet da su prihvaćene u cijelosti sve mjere financijskog restrukturiranja od strane nadležnih državnih institucija, odobren robni kredit za opremu od strane dobavljača, te naplaćena planirana potraživanja od strane društva kako je to predviđeno Programom restrukturiranja.

Poduzetnik Pounje d.d. i \*\*\* sklopili su Sporazum dana 8. kolovoza 2011. Sukladno navedenom Sporazumu, poduzetnik Pounje d.d. ima prema dobavljaču \*\*\* nepodmirenih obveza u iznosu od \*\*\* USD-a i \*\*\* eura. Isto tako, sporazumom je regulirano da dobavljač \*\*\* neće poduzimati nikakve mjere prisilne naplate. U članku 5. Sporazuma navedeno je da će dobavljač \*\*\* nastaviti opskrbljivati poduzetnika Pounje d.d. pamučnim predivom uz uvjet redovnih plaćanja novih narudžbi. Naime, prema nevedenom sporazumu proizlazi da je dobavljač \*\*\* upoznat s Programom restrukturiranja Pounja d.d. te da istog podržava.

Pounje d.d. ja također dostavilo i Obavijest o Odluci Uprave HBOR-a od 29. rujna 2011., broj: IMP/MJ-2000-407/2011, u kojoj je navedeno kako HBOR, kao imatelj povlaštenih dionica, u razdoblju restrukturiranja odnosno do kraja 2013. neće glasovati za isplatu dividende Ako će poduzetnik poslovati s dobiti, već će glasovati da se ostvarena dobit reinvestira u buduće poslovanje i razvoj ovog društva.

III.4.3. Izbjegavanje prekomjernog narušavanja tržišnog natjecanja (kompenzacijske mjere)

Kao jedan od osnovnih uvjeta za dodjelu državne potpore za restrukturiranje je određivanje kompenzacijskih mjera kako bi se osiguralo da dodijeljene državne potpore u najmanjoj mogućoj mjeri utječu na konkurente.

Sukladno točki 39. Odluke o sanaciji i restrukturiranju, kompenzacijske mjere mogu se sastojati od prodaje ili prijenosa imovine, smanjenja kapaciteta ili zastupljenosti na tržištu, te smanjenja zapreka pristupu tržištu na predmetnim tržištima.

Nadalje, sukladno točki 40. Odluke o sanaciji i restrukturiranju, mjere moraju biti razmjerne ograničavajućem učinku potpore na tržištu, a osobito veličini i položaju poduzetnika na njegovom tržištu ili tržištima. Mjere treba naročito provesti na tržištu ili tržištima na kojem ili na kojima će poduzetnik nakon restrukturiranja imati značajan tržišni položaj.

Smanjenje kapaciteta mora biti sastavni dio restrukturiranja. Otpis dugova i zatvaranje djelatnosti koje posluju s gubicima, koji su u svakom slučaju potrebni za ponovno uspostavljanje rentabilnosti, neće se smatrati smanjenjem kapaciteta ili tržišne zastupljenosti.

Sukladno navedenom, Pounje d.d. je u Programu restrukturiranja utvrdilo kompenzacijske mjere koje se sastoje od smanjenja ukupne proizvodnje u odnosu na 2007. Naime u 2007., godini koja je prethodila godini kada je Benetton Croatia d.o.o. raskinuo ugovor s poduzetnikom, ukupna godišnja proizvodnja iznosila je 421.000 komada različitih proizvoda.

Programom restrukturiranja Pounje d.d. planiralo je proizvodnju u razdoblju restrukturiranja kako slijedi: u 2011. ukupna proizvodnja iznosit će 205.960 komada, u 2012. ukupna proizvodnja iznositi će 222.463 komada te u 2013. godini, koja se smatra završetkom restrukturiranja poduzetnik će ukupno proizvoditi 255.393 komada različitih tekstilnih proizvoda, što je u odnosu na 2007. smanjenje od oko 39%. Opisana ostvarena i planirana proizvodnja prikazana je u Tablici 6.

Tablica 6. OSTVARENA I PLANIRANA PROIZVODNJA, U KOMADIMA

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Rb | Vrsta proizvoda-robne marke | Ostvareno | | | | Planirano | | |
| 2007. | 2008. | 2009. | 2010. | 2011. | 2012. | 2013. |
| 1. | Pounje | 139.466 | 137.566 | 133.960 | 123.728 | 131.773 | 136.773 | 147.273 |
| 2. | Plavi cvijet | 0 | 231 | 20.205 | 23.187 | 41.187 | 51.190 | 72.180 |
| 3. | Benetton | 208.233 | 175.000 | 58.025 | 31.719 | - | - | - |
| 4. | Reklamne maje | 49.000 | 62.154 | 38.927 | 22.294 | 23.000 | 24.000 | 25.000 |
| 5. | Ostalo | 24.000 | 23.049 | 24.477 | 9.683 | 10.000 | 10.500 | 11.000 |
|  | Ukupno | 420.699 | 398.000 | 275.594 | 210.616 | 205.960 | 222.463 | 255.393 |

Izvor: dokumentacija poduzetnika Pounje d.d.

Obrada: Agencija za zaštitu tržišnog natjecanja

Navedenim smanjenjem ukupne količine proizvoda u 2013. u odnosu na 2007. zadovoljen je kriterij naveden u Odluci o sanaciji i restrukturiranju koji se odnosi na kompenzacijske mjere.

III.4.4. Državna potpora ograničena na najmanju neophodnu razinu – vlastiti doprinos i troškovi restrukturiranja

Sukladno točki 43. Odluke o sanaciji i restrukturiranju, iznos i intenzitet potpore za restrukturiranje moraju biti strogo ograničeni na najmanju neophodnu razinu troškova restrukturiranja potrebnih za provođenje mjera restrukturiranja u okviru postojećih izvora financiranja poduzetnika, njegovih dioničara ili poslovne grupe kojoj pripada.

Smatra se da je državna potpora ograničena na minimum ako sam poduzetnik u procesu restrukturiranja značajno doprinosi vlastitim sredstvima. Vlastiti doprinos poduzetnika potreban za provedbu procesa restrukturiranja odnosi se na osiguranje financijskih sredstava od strane vlasnika ili vjerovnika, dobivanje kredita od poslovne banke odnosno prodaju neaktivne imovine ili imovine koja doprinosi stvaranju gubitka kod poduzetnika. Navedena sredstva ne smiju sadržavati elemente državne potpore.

Nadalje, sukladno točki 44. Odluke o sanaciji i restrukturiranju, vlastiti doprinos za restrukturiranje u slučaju srednjeg poduzetnika treba iznositi najmanje 40% u odnosu na ukupne troškove restrukturiranja. Ukupne troškove restrukturiranja čine državne potpore i vlastiti doprinos poduzetnika kojim on sudjeluje u procesu restrukturiranja. Ukupni troškovi restrukturiranja u konkretnom slučaju iznose 10.421.869,00 kuna i prikazani su u Tablici 7.

Tablica 7. UKUPNI TROŠAK RESTRUKTURIRANJA POUNJA D.D.

|  |  |  |  |
| --- | --- | --- | --- |
| Ukupni troškovi restrukturiranja | | Iznos u HRK | % |
| DRŽAVNA SREDSTVA/DRŽAVNE POTPORE | | 6.251.869 | 60 |
| 1. | Pretvaranje obveza za poreze i doprinose u temeljni kapital | 3.969.945 | 38 |
| 2. | Pretvaranje kredita Ministarstva financija MF-S-16/99 u temeljni kapital | 1.833.455 | 18 |
| 3. | Državna potpora sadržana u reprogramu HBOR-ovog kredita | 448.469 | 4 |
| VLASTITI DOPRINOS | | 4.170.000 | 40 |
| 4. | Naplata potraživanja za prodani objekt | 1.100.000 | 11 |
| 5. | Dugoročni kredit po tržišnim uvjetima | \*\*\* | \*\*\* |
| 6. | Dugoročni kredit dobavljača za opremu | 993.000 | 9 |
| 7. | Prodaja opreme | 330.000 | 3 |
| UKUPNI TROŠAK PROCESA RESTRUKTURIRANJA (A+B) | | 10.421.869 | 100 |

Izvor: dokumentacija poduzetnika Pounje d.d.

Obrada: Agencija za zaštitu tržišnog natjecanja

Državna potpora pod točkom A) iznosi 6.251.869 kuna i odnosi se na pretvaranje obveza u temeljni kapital poduzetnika i na reprogram kredita.

Pod rednim brojem 1. iskazan je iznos nepodmirenih obveza poduzetnika s osnove poreza i doprinosa prema Republici Hrvatskoj koji će se pretvoriti u temeljni kapital poduzetnika.

Pod rednim brojem 2. iskazan je iznos ostatka duga po Ugovoru o kreditu od 30. ožujka 1999., broj: MF-S-16/99 koji će se pretvoriti u temeljni kapital poduzetnika.

Naime, na temelju Odluke Vlade Republike Hrvatske od 11. ožujka 1999., klasa: 423-04/99-03/02, urbroj: 5030115-99-1, Ugovora o obavljanju poslova u ime i za račun, broj: MF-S-11/99 potpisanog 30. ožujka 1999. između Republike Hrvatske i Ministarstva financija i HBOR-a i Odluke Vlade Republike Hrvatske donesene na sjednici održanoj 25. ožujka 1999., klasa: 432-02/98-01/37, urbroj: 5030115-99-1, između Pounja d.d. i HBOR-a sklopljen je navedeni Ugovor o kreditu.

Predmetnim Ugovorom HBOR je odobrio Pounju d.d. kredit u iznosu od 1.095.000 kuna za održavanje zaposlenosti, za održavanja proizvodnje i za pokrivanje doprinosa na minimalne plaće. Ugovor je zaključen uz kamatnu stopu od 4% i rokom otplate od 8 godina.

Dana 9. ožujka 2000., na temelju Odluke Vlade Republike Hrvatske, klasa: 432-02/98-01/37, urbroj: 5030114-99-5, potpisan je Dodatak I Ugovora o kreditu broj MF-S-16/99 kojim se mijenja članak 2. osnovnog Ugovora na način da je promijenjena namjena kredita tako da se stavka kredita koja se odnosi na pokriće doprinosa na minimalne plaće mijenja i glasi »namjena za podmirenje neizmirenih obveza prema HEP-u DP Elektra Sisak«.

Po navedenom kreditu poduzetnik je u razdoblju od 1999. do 2011. izvršio samo dvije uplate u 2001. u ukupnom iznosu od 40.170,61 kunu.

Pod rednim brojem 3. iskazan je iznos državne potpore sadržane u reprogramu kredita HBOR-a.

Naime, Poduzetnik Pounje d.d. i HBOR sklopili su 4. ožujka 1997. Ugovor o kreditu broj: HFPG -3/97, u iznosu od 4.565.586,60 kuna. Predmetni Ugovor sklopljen je na temelju Ugovora o obavljanju poslova u ime i za račun, zaključenog dana 20. siječnja 1997., između Hrvatskog fonda za privatizaciju i HBOR-a, Odluke Hrvatskog fonda za privatizaciju, broj: 3/97 od 3. veljače 1997., donijete na temelju članka 11. Zakona o privatizaciji i Odluke o utvrđivanju uvjeta i načina odobravanja kredita sukladno članku 11. Zakona o privatizaciji (»Narodne novine«, broj: 57/96 i 108/96), te članka 32. Statuta Hrvatskog fonda za privatizaciju.

Kredit je bio odobren na temelju Programa obnove i razvitka gospodarske djelatnosti na područjima od posebne državne skrbi. Namjena navedenog kredita odnosila se na ulaganje u opremu i TOS u iznosu od 1.282.000,00 DEM što preračunato u kune na dan 10. siječnja 1997. iznosi 4.565.586,60 kuna. Rok otplate iznosio je pet godina uključujući poček, a kamata je iznosila 8%.

S obzirom na to da poduzetnik navedeni kredit nije mogao podmirivati dinamikom kako je to bilo predviđeno Ugovorom, dana 27. srpnja 2005. potpisan je dodatak III Ugovora o kreditu, broj: HFPG-3/97, kojim se utvrđuje novi iznos kredita od 1.945.383,42 kune, a ostatak duga na temelju dospjelih i nedospjelih obveza po postojećem kreditu u iznosu od 6.000.000 kuna, pretvoren je u temeljni kapital poduzetnika izdavanjem nove serije povlaštenih dionica.

Rok otplate reprogramiranog kredita određen je u 16 jednakih polugodišnjih rata od kojih prva rata dospijeva na naplatu 31. srpnja 2007. Kamatna stopa na navedeni iznos reprogramiranog kredita iznosi 2%.

Iznos od 6.000.000 kuna kojim je 2005. HBOR stekao 600.000 povlaštenih dionica poduzetnika Pounje d.d. ne predstavlja državnu potporu, jer imatelji povlaštenih dionica u odnosu na redovne dionice imaju prednost u naplati dividendi bez obzira na ostvarenu dobit što bi se moglo smatrati ulaganjem HBOR-a po principu privatnog investitora.

No bez obzira što se navedeni iznos od 6.000.000 kuna kojim je HBOR stekao vlasništvo u poduzetniku ne smatra državnom potporom, reprogram ostatka duga u iznosu od 1.945.383,42 kune, odobren po kamatnoj stopi od 2%, sadrži državnu potporu, jer se radi o kreditu odobrenom po povoljnijim uvjetima od tržišnih.

U konkretnom slučaju državna potpora sadržana je u razlici između ugovorene kamate od 2% i referentne stope koja je u 2005. iznosila 5,44%. Iznos razlike između ugovorene kamatne stope i referentne stope, diskontirane na neto sadašnju vrijednost predstavlja državnu potporu. Na taj način izračunata je državna potpora u reprogramiranom kreditu u iznosu od 448.469 kuna.

Budući da se radi o potpori u još uvijek postojećem kreditu, iznos potpore od 448.469 kuna uvršten je u troškove restrukturiranja poduzetnika.

Pod točkom B) iskazan je vlastiti doprinos poduzetnika u ukupnom iznosu od 4.170.000 kuna, odnosno poduzetnik u ukupnim troškovima restrukturiranja sudjeluje s 40%. Vlastiti doprinos poduzetnika u procesu restrukturiranja sastoji se od sljedećeg:

Pod rednim brojem 4. iskazan je naplaćeni iznos od 1.100.000 kuna za prodani objekt (pogon) u Divuši. Navedena sredstva od prodaje objekta poduzetnik je naplatio sa 16. listopadom 2010., a predmetna sredstva utrošena su u svrhu poslovnog restrukturiranja kako je to navedeno u Tablici 4. obrazloženja ovog rješenja.

Pod rednim brojem 5. prikazan je dugoročni kredit po tržišnim uvjetima u iznosu od \*\*\* kuna. Sukladno navedenom, u okviru Programa restrukturiranja dostavljeno je pismo namjere RBA, kojim navedena banka potvrđuje namjeru za odobravanjem dugoročnog kredita od \*\*\* kuna poduzetniku Pounje d.d. uz uvjet da su u cijelosti prihvaćene sve mjere financijskog restrukturiranja od strane Republike Hrvatske, da je odobren robni kredit za opremu od strane dobavljača za opremu te pretvorena potraživanja Republike Hrvatske u temeljni kapital poduzetnika kako je to predviđeno Programom restrukturiranja. Uvjete kredita banka će definirati naknadno.

Navedeni kredit u cijelosti će se utrošiti kako je to prikazano u Tablici 8.

Tablica 8. DUGOROČNI KREDIT RBA, U KUNAMA

|  |  |  |
| --- | --- | --- |
| Rb. | Opis | Iznos |
| 1. | Nabava CAD sistema za automatsko krojenje | \*\*\* |
| 2. | Dizajnerske studije | \*\*\* |
| 3. | Izrada loga, vizualnog identiteta i pakiranja | \*\*\* |
| 4. | Izrada uzoraka i kolekcije | \*\*\* |
| 5. | Komercijalizacija u vlastitoj proizvodnji | \*\*\* |
| 6. | Promocija i marketing | \*\*\* |
| 7. | Uspostava Oko- tex standarda | \*\*\* |
| 8. | Uspostava ISO 9001 | \*\*\* |
| 9. | Izrada vizuala i popratne opreme | \*\*\* |
| 10. | Razvoj Internet prodaje | \*\*\* |
| 11. | Informatičko osposobljavanje-osnove rada na računalu | \*\*\* |
|  | UKUPNO | \*\*\* |

Izvor: dokumentacija poduzetnika Pounje d.d.

Obrada: Agencija za zaštitu tržišnog natjecanja

U Tablici 7. pod rednim brojem 6. prikazan je Dugoročni kredit dobavljača za opremu u iznosu od 993.000 kuna, za čiju je realizaciju u okviru Programa restrukturiranja priloženo pismo namjere poduzetnika Đuro Đaković Kotlovi d.o.o., u kojem je navedeno da će se poduzetniku Pounje d.d. odobriti dugoročni robni kredit u iznosu od 993.000 kuna na rok od 5 godina i po uvjetima kreditiranja Privredne banke Zagreb d.d. te pod uvjetom da je Program restrukturiranja odobren od svih nadležnih tijela.

Tablica 9. NAMJENA KREDITA OD ĐURO ĐAKOVIĆ KOTLOVI D.O.O., U KUNAMA

|  |  |  |
| --- | --- | --- |
| Rb. | Opis | Iznos |
| 1. | Popravak stroja za cijeđenje | 193.000 |
| 2. | Nabava parnog kotla S-300 N | 405.000 |
| 3. | Nabava uređaja za omekšavanje vode | 49.000 |
| 4. | Izrada novog hladnog sklopa kotla S-500 N i dimnjaka | 141.000 |
| 5. | Nabava stroja za bojanje | 205.000 |
|  | UKUPNO | 993.000 |

Izvor: dokumentacija poduzetnika Pounje d.d.

Obrada: Agencija za zaštitu tržišnog natjecanja

Pod rednim brojem 7. poduzetnik predviđa prodaju opreme koje nije u funkciji u iznosu od 330.000 kuna. Navedeni iznos utrošit će se za nabavu opreme kako je to prikazano u Tablici 10.

Tablica 10. NAMJENA SREDSTVA DOBIVENIH OD PRODAJE OPREME, U KUNAMA

|  |  |  |
| --- | --- | --- |
| Rb. | Opis | Iznos |
| 1. | Nabava stroja za šivanje i pletenje | 216.000 |
| 2. | Nabava računalnog stroja | 56.000 |
| 3. | Nabava stroja za bojanje | 58.000 |
| 4. | UKUPNO | 330.000 |

Izvor: dokumentacija poduzetnika Pounje d.d.

Obrada: Agencija za zaštitu tržišnog natjecanja

Sva navedena tehničko-tehnološka i ostala ulaganja koja čine vlastiti doprinos Pounja d.d. neophodna su za ponovnu uspostavu dugoročne održivosti poslovanja poduzetnika, jer u suprotnom poduzetnik neće biti u mogućnosti ostvariti predložene planove proizvodnje, odnosno prodaje vlastitih robnih marki »Plavi cvijet« i »Pounje«, na čijim se količinama proizvodnje temelji predloženi Program restrukturiranja.

Navedenim opisanim mjerama razvidno je kako je poduzetnik zadovoljio kriterij o vlastitom doprinosu navedenom u Odluci o sanaciji i restrukturiranju, odnosno u procesu restrukturiranja vlastiti doprinos poduzetnika iznosi 40%.

Sve mjere restrukturiranja navedene u Tablici 7. realizirat će se do kraja 2013.

III.5. Projekcija poslovnih rezultata

Ministarstvo financija je navelo da je, prije pretvaranja potraživanja Republike Hrvatske u temeljni kapital Pounja d.d., potrebno najprije izvršiti smanjenje temeljnog kapitala za iznos prenesenog gubitka.

Sukladno navedenom zahtjevu Ministarstva financija, poduzetnik je dostavio obrazloženje da će smanjiti kapital za 16.333.500 ili 50% upisanog kapitala za pokriće prenesenog gubitka od 14.511.430 kuna i gubitka nastalog u 2010. u iznosu od 1.346.879 kuna, a razliku od 475.191 kunu, koja je nastala kao rezultat zaokruživanja dionica na minimalni nominalni iznos od 10 kuna, proknjižiti će se u kapitalne rezerve.

Nakon provođenja mjera smanjenja kapitala i pretvaranja potraživanja Ministarstva financija u temeljni kapital poduzetnika, vlasnička struktura će biti kako je to prikazano u Tablici 11.

Tablica 11. VLASNIČKA STRUKTURA POUNJA D.D. NAKON DOKAPITALIZACIJE

|  |  |  |  |
| --- | --- | --- | --- |
| Rb. | Dioničar | Broj dionica | % |
| 1. | Republika Hrvatska | 580.340 | 26,22 |
| 2. | HBOR | 300.000 | 13,55 |
| 3. | Ostali | 1.333.350 | 60,23 |
|  | UKUPNO | 2.213.690 | 100,00 |

Izvor: dokumentacija Pounja d.d.

Obrada: Agencija za zaštitu tržišnog natjecanja

Kako je to iskazano u Tablici 11., nakon realizacije predviđenih financijskih mjera, temeljni kapital poduzetnika iznosit će 22.136.900 kuna, i bit će podijeljen na 2.213.690 dionica nominalne vrijednosti od 10 kuna po dionici.

S obzirom na to da će u konkretnom slučaju Republika Hrvatska postati imatelj 26,22% dionica Pounja d.d., planiran je i izlazak Republike Hrvatske iz vlasništva u poduzetniku. Naime, prema dostavljenoj dokumentaciji proizlazi da će po završetku restrukturiranja, odnosno 2013. Republika Hrvatska izvršiti prodaju svojih dionica na burzi ili strateškom partneru po nominalnoj vrijednosti.

Sukladno uvjetima iz Odluke o sanaciji i restrukturiranju, poduzetnik je prikazao i Financijski plan poslovanja u razdoblju do završetka procesa restrukturiranja odnosno do kraja 2013.

Tablica 12. FINANCIJSKI PLAN POSLOVANJA OD 2011. DO 2013., U KUNAMA

|  |  |  |  |  |
| --- | --- | --- | --- | --- |
| Rb. | Opis | 2011. | 2012. | 2013. |
| 1. | Poslovni prihodi | 13.835 | 14.506 | 15.962 |
| 2. | Ostali prihodi | 431 | 475 | 522 |
|  | UKUPNO POSLOVNI PRIHODI | 14.266 | 14.981 | 16.484 |
| 3. | Troškovi prodanih proizvoda | 8.341 | 8.384 | 8.795 |
|  | Troškovi materijala, robe, energije | 6.584 | 6.684 | 7.095 |
|  | Troškovi usluga | 1.757 | 1.700 | 1.700 |
| 4. | Operativni troškovi | 5.889 | 6.178 | 6.560 |
|  | Troškovi zaposlenika | 4.800 | 4.926 | 5.120 |
|  | Ostali poslovni rashodi | 1.089 | 1.252 | 1.440 |
| 5. | Amortizacija | 410 | 410 | 445 |
|  | UKUPNI POSLOVNI RASHODI | 14.640 | 14.972 | 15.800 |
|  | NETO DOBIT/GUBITAK | (541) | (452) | 323 |

Izvor: dokumentacija Pounja d.d.

Obrada: Agencija za zaštitu tržišnog natjecanja

Da bi se ostvarili predviđeni poslovni rezultati Pounje d.d. je predvidjelo poslovanje na način da se tzv. »lohn« poslovi u potpunosti zamjene proizvodnjom vlastite robne marke.

Također, financijski plan poslovanja sastavljen je na temelju planiranih učinaka prodaje, odnosno planirana proizvodnja poduzetnika temelji se najvećim dijelom na zaključenim i dogovorenim poslovnim ugovorima s poslovnim partnerima (Modiana d.o.o. za trgovinu, proizvodnju i usluge iz Velike Gorice, Varteks d.d. iz Varaždina, Siltex d.o.o. iz Zadra, Potka d.o.o. iz Splita, Jadran Tvornica čarapa d.d. iz Zagreba, Tekstilpromet d.d. iz Zagreba, obrt Moderato iz Osijeka, Hathor d.o.o. iz Bjelovara, \*\*\* (Republika Makedonija), \*\*\* (Bosna i Hercegovina), \*\*\* (Republika Srbija), \*\*\* (Republika Slovenija), \*\*\* (Bosna i Hercegovina) i Nama d.d. u stečaju, iz Zagreba).

IV. ODLUKA VIJEĆA

Vijeće za zaštitu tržišnog natjecanja (dalje: Vijeće) je na temelju utvrđenog činjeničnog stanja u ovoj upravnoj stvari na 95. sjednici, održanoj 12. siječnja 2012., odobrilo državnu potporu za restrukturiranje sadržanu u Programu restrukturiranja Pounja d.d., kojeg je Agenciji dostavilo Ministarstvo 23. ožujka 2011., zajedno sa svim dopunama i dodatnim obrazloženjima, jer je sukladna članku 4. stavku 3. točki d) ZDP-a.

Članak 4. stavak 3. točka d) predstavlja izuzeće od opće zabrane dodjele državne potpore, jer se odnosi na državne potpore namijenjene poticanju određenih gospodarskih djelatnosti ili određenih gospodarskih područja.

Vijeće svoju odluku obrazlaže na sljedeći način:

Državna potpora za restrukturiranje sukladna je ZDP-u ako se dodjeljuje poduzetniku u teškoćama i ako je Program restrukturiranja izrađen sukladno Odluci o sanaciji i restrukturiranju. Vijeće je zaključilo da se Pounje d.d. smatra poduzetnikom u teškoćama u smislu točaka 9., 10 a) i 11. Odluke o sanaciji i restrukturiranju, te da su u Programu restrukturiranja opisani uzroci teškoća Pounja d.d., kako je to opisano u točki III.3. obrazloženja ovog rješenja.

U odnosu na Program restrukturiranja, a na temelju činjenica opisanih u obrazloženju ovog rješenja, Vijeće je utvrdilo da Program restrukturiranja obuhvaća sve uvjete određene u Odluci o sanaciji i restrukturiranju, a koji se odnose na uzroke teškoća, ponovnu uspostavu dugoročne održivosti, izbjegavanje prekomjernog narušavanja tržišnog natjecanja i na vlastiti doprinos, te da će se proces restrukturiranja provoditi u razdoblju 2009. – 2013., kako je to opisano u točki III.4. obrazloženja ovog rješenja.

U odnosu na ponovnu uspostavu dugoročne održivosti, Vijeće je utvrdilo da je Programom restrukturiranja predviđeno financijsko i poslovno restrukturiranje Pounja d.d., čiji je cilj ponovna uspostava dugoročne održivosti Pounja d.d. Pritom, pozitivnim je ocijenjena spremnost kreditiranja ovog poduzetnika od strane poduzetnika Đuro Đaković Kotlovi d.o.o. i RBA, te Sporazum sklopljen između poduzetnika Pounje d.d. i \*\*\*, glavnog i najznačajnijeg vjerovnika Pounja d.d, kako je to opisano u točki III.4.2. obrazloženja ovog rješenja. Vijeće smatra kako se, uz spomenutu spremnost vjerovnika da i oni sudjeluju u ovom procesu, Pounju d.d. mogu odobriti potpore za restrukturiranje pri čemu je dugoročnu održivost na ovom tržištu moguće osigurati samo uz stalne prilagodbe kretanjima na tržištu i odgovarajućim mjerama unutarnjeg restrukturiranja, boljom organizacijom poslovanja i troškovnim prilagodbama promjenama u okruženju.

U odnosu na izbjegavanje prekomjernog narušavanja tržišnog natjecanja (kompenzacijske mjere) Vijeće je utvrdilo da su iste predviđene u Programu restrukturiranja Pounja d.d., kako je to opisano u točki III.4.3. obrazloženja ovog rješenja. Naime, na kraju razdoblja restrukturiranja predviđena je ukupna godišnja proizvodnja od 255.393 komada različitih proizvoda što je za 39% manje nego u 2007. kada poduzetnik nije bio u teškoćama. Navedeni iznos smanjenja godišnje proizvodnje jamči da je kompenzacijska mjera razmjerna ograničavajućem učinku potpore na tržištu, s obzirom na udio poduzetnika na mjerodavnom tržištu.

Vijeće je utvrdilo da iznos vlastitog doprinosa poduzetnika od 4.170.000 kuna čini 40% ukupnih troškova restrukturiranja, što je u skladu s točkom 44. Odluke o sanaciji i restrukturiranju u odnosu na srednjeg poduzetnika. Vlastiti doprinos Pounje d.d. će koristiti za nova ulaganja u poboljšanje postojeće opreme te za unapređenje vlastite robne marke, kako je to opisano u točki III. 4.4. obrazloženja ovog rješenja.

Stoga je Agencija, na temelju odluke Vijeća odlučila kao u točkama I., II., III. i IV. izreke ovog rješenja.

Odobrenje državne potpore, kako je to predviđeno člankom 13. stavkom 3. ZDP-a, može se donijeti uz navođenje posebnih uvjeta i rokova za provedbu državne potpore.

Na temelju točaka 49. i 50. Odluke o sanaciji i restrukturiranju predviđena je redovita dostava izvješća, na određeni datum, o izvršavanju svih mjera iz Programa restrukturiranja navedenih u točki III.4.4. obrazloženja ovog rješenja, kao i podatke o ostvarenoj ukupnoj godišnjoj proizvodnji izraženoj u količinama, kako bi bilo vidljivo da se Program restrukturiranja ispravno provodi.

Stoga je Agencija na temelju odluke Vijeća odlučila kao u točki V. a) izreke ovog rješenja.

Vijeće je također odlučilo da je Ministarstvo u obvezi dostaviti Agenciji godišnja financijska izvješća Pounja d.d. najkasnije do 30. travnja tekuće godine za prethodnu godinu.

Stoga je Agencija na temelju odluke Vijeća odlučila kao u točki V. b) izreke ovog rješenja.

Nadalje, budući da je dodjela državne potpore poduzetniku koji se nalazi u teškoćama i provodi proces restrukturiranja uvjetovana provedbom plana restrukturiranja, kako to proizlazi iz točke 35. Odluke o sanaciji i restrukturiranju, poduzetnik u teškoćama do završetka razdoblja restrukturiranja nije u mogućnosti dobivati državne potpore koje nisu obuhvaćene Programom restrukturiranja.

Stoga je Agencija na temelju odluke Vijeća odlučila kao u točki VI. izreke ovog rješenja.

Sukladno točki 73. Odluke o sanaciji i restrukturiranju, Pounje d.d. ne smije primati nove državne potpore za restrukturiranje nakon proteka barem deset (10) godina od dana završetka razdoblja restrukturiranja, stoga je Agencija na temelju odluke Vijeća, odlučila kao u točki VII. izreke ovog rješenja.

Rješenja Agencije iz članka 13. ZDP-a, objavljuju se u »Narodnim novinama«, stoga je odlučeno kao u točki VIII. izreke ovog rješenja.

UPUTA O PRAVNOM LIJEKU

Ovo rješenje je konačno u upravnom postupku. Protiv ovog rješenja žalba nije dopuštena, ali nezadovoljna stranka može pokrenuti upravni spor pred Upravnim sudom Republike Hrvatske u roku od trideset (30) dana od dana dostave ovog rješenja.

Klasa: UP/I 430-01/11-02/002
Urbroj: 580-09-2/80-2012-018
Zagreb, 12. siječnja 2012.

Predsjednica Vijeća
za zaštitu tržišnog natjecanja
mr. sc. Olgica Spevec, v. r.

Rješenje, NN 40/2012-1048